Sewejarige seun wen R10 000 in Kfm-vasvra | Netwerk24
Deur Roshé Taka 21 November 2019 06:03
Shermann Matthews sê sy seun, Izaan, luister elke dag saam met hom na Kfm wanneer hy hom en sy sussie, Imani (3), skool toe bring.
Izaan Matthews (7) van Belhar is die jongste persoon wat al aan Kfm 94.5 se vasvra-speletjie deelgeneem het.Foto: Verskaf
"Ons is groot bewonderaars van Kfm. Die vasvra-speletjie is die laaste ding wat ons speel voordat my kinders uit die motor klim."
Pa en seun het die afgelope naweek hul eie vasvra gespeel. Izaan moes 10 vrae opstel en het dit met 'n tydopnemer vir sy pa gevra.
"Ek het dit opgeneem om te hoor hoe hy klink. Dit was so oulik en toe het ek besluit om dit Sondag vir Kfm aan te stuur."
Izaan Matthews (7) se gunsteling-superheld is Spiderman.Foto: Verskaf
Matthews het ook in 'n boodskap vir Kfm bedank dat hulle sy gesin inspireer en vir die impak wat hulle op Izaan se lewe gemaak het.
"Ek so gelukkig, want hulle (Kfm) het my seun se jaar gemaak," het hy Woensdag ná die vasvra aan Netwerk24 gesê.
Kfm het toe uitgereik en Izaan genooi om aan die regte vasvra deel te neem. Ouderdomsgepaste vrae oor onder meer superhelde, sokkerspeler en wiskundesomme is vir hom opgestel.
Die omroeper Darren Simpson se sewejarige seuntjie, Nate, was die vasvra-meester.
Izaan het die vrae sonder hulp beantwoord, terwyl sy pa en ma, Lezanne, in 'n ander vertrek geluister het. "Dit was 'n trotse oomblik vir my en my vrou.
"Ek is so trots op hom, veral vandag. Net die manier hoe hy dit hanteer het. Hy is 'n slim seun en het baie selfvertroue," spog die trotse pa.
Alhoewel Izaan nog nie die waarde van die geld ken nie, het hy reeds groot planne daarmee. Hy wil onder meer Frozen 2 saam met sy gesin kyk en deodorant vir sy ma koop.
"My vrou het gesê die mense nou gaan dink sy stink. Maar daar steek eintlik 'n storie daaragter. Sy sustertjie het twee dae gelede met sy ma se deodorant gespeel en dit alles op die bed geverf," vertel Matthews terwyl hy lekker lag.